**Správa o činnosti Akademického senátu**

**Fakulty environmentálnej a výrobnej techniky**

**Technickej univerzity vo Zvolene v roku 2017**

Akademický senát FEVT TU sa stretol na svojom **10. pracovnom zasadnutí 9. februára.**

V senáte začal pracovať pán prof. Víglaský, pani Ing. Ľuptáčiková, pán Ing. Škultéty a po skončení mandátu znovu pán Bc. Sojka. Všetci boli zvolení za senátorov v doplňujúcich voľbách konaných na sklonku predchádzajúceho roka.

Na zasadnutí boli schválené podmienky prijatia na štúdium I. stupňa študijného programu Integrované manažérstvo priemyselných procesov pre akademický rok 2017/2018. Študijný program bol schválený Akreditačnou komisiou na jej zasadnutí v novembri 2016.

V disciplinárnej komisii FEVT pre študentov zostal i naďalej, po návrhu pána dekana a nasledujúcom schválení senátom, pracovať doktorand pán Ing. Ohanka.

Zmeny nastali aj vo Vedeckej rade FEVT. Po odvolaní pána prof. Mikleša sa stal jej novým členom pán doc. Krilek.

Senát bol informovaný o zmene názvov dvoch katedier, čo by malo presnejšie korešpondovať s ich zameraním. Zmenený bol názov Katedry výrobnej techniky a manažmentu kvality na Katedru výrobných technológií a manažmentu kvality (KVTMK). Zmena názvu Katedry riadenia strojov a automatizačnej techniky na Katedru výrobnej a automatizačnej techniky (KVAT) súvisí aj s personálnymi zmenami. Výstižnejšie prezentuje odbornosť pracovníkov katedry a ich garancie.

Na zasadnutí sme začali pripravovať aj riešenie pomerného zastúpenia jednotlivých pracovísk fakulty v senáte.

Na **11. pracovnom zasadnutí AS konanom 30. marca** boli schválené výsledky hospodárenia na fakulte za predchádzajúci rok 2016. Na katedry bola pridelená suma po 2 050 €. Fakulta mala na základe poklesu na výkonoch pridelenú dotáciu na mzdy, ktorá predstavovala deficit miezd v sume 55 862 €. Spolu s ušetrenými mzdovými prostriedkami z predchádzajúceho roka naakumulovanými aj neobsadením 5 pracovných pozícií učiteľov, ďalej refundovanými prostriedkami z projektu OP Vzdelávanie a použitím nedotačných zdrojov bol mzdový rozpočet vyrovnaný. Z nedotačných zdrojov prispela FEVT na univerzitné odvody sumou 50 427 €, pričom na odpisy to bolo 16 041 €.

Diskutovalo sa aj o maximálnej snahe v  propagácii fakulty prostredníctvom návštev mnohých stredných škôl, keďže sa potvrdilo, že o možnostiach štúdia na našej fakulte sa uchádzači dozvedeli často hlavne prostredníctvom odporúčania iných osôb a nie z web stránky. Do prezentácie fakulty sa aktívne zapájajú študenti, čo je veľmi potrebné.

Bolo konštatované, že pozitíva v zlepšujúcej sa publikačnej činnosti rušia negatívne dopady demografie obyvateľstva, odchod veľkého počtu mladých ľudí do zahraničia a pretrvávajúci rešpekt pred náročnosťou štúdia technických odborov.

Senát schválil Návrh rozpočtu bežných výdavkov na fakulte pre rok 2017.

V rozsiahlejšej diskusii boli s pripomienkami prerokované návrhy študijného programu Manažérstvo prevádzky dopravnej a energetickej techniky a inžinierskeho študijného programu Inžinierstvo dopravnej a energetickej techniky.

Na záver zasadnutia bol schválený Dodatok č. 1 k Štatútu AS FEVT týkajúci sa počtu senátorov, ktorý bol ihneď postúpený na schválenie do AS univerzity.

V období medzi jednotlivými zasadnutiami fakultného senátu vedenie senátu univerzity postúpilo uvedený dodatok do Legislatívnej komisie AS TU. V čase medzi zasadnutiami senátu nebol uvedený dodatok schválený. Pri výklade zákona bolo zistené, že uvedený dodatok, aj niektoré vnútorné dokumenty AS fakulty nie je potrebné schvaľovať v AS univerzity. O tejto skutočnosti boli senátori informovaní podrobnejšie vysvetľujúcim listom predsedu senátu fakulty, ku ktorému bol priložený aj právny výklad zákona vymedzujúceho predmetné právomoci senátu univerzity a senátu fakulty. Preto pristúpilo vedenie AS FEVT k vypracovaniu nových vlastných vnútorných predpisov.

V marci bola na fakulte do senátu univerzity zvolená v doplňujúcich voľbách pani Ing. Ľuptáčiková.

**23. júna 2017 na 12. pracovnom zasadnutí** AS schválil Výročnú správu o činnosti FEVT za rok 2016, Podmienky prijatia na štúdium I. a II. stupňa a Podmienky prijímania na III. stupeň štúdia na FEVT TU vo Zvolene pre akademický rok 2018/2019. S pripomienkou bol schválený Návrh dlhodobého zámeru rozvoja FEVT na obdobie 2017 – 2023.

Na zasadnutí boli schválené nové vnútorné predpisy AS FEVT TUZVO, t. j. štatút, rokovací poriadok a zásady volieb.

**13. pracovné zasadnutie senátu sa konalo 13. októbra 2017**. Členmi Disciplinárnej komisie FEVT pre študentov sa stali pani doc. Pivarčiová, pán Ing. Korčok a pán Ing. Melicherčík.

Na zasadnutí boli schválené dve volebné komisie a harmonogramy volieb pre doplňujúce voľby do senátu fakulty v súlade s novými platnými vnútornými predpismi. Podľa nich bude mať každá katedra v AS FEVT dvoch členov pedagógov, jeden člen senátu bude zastupovať ostatných zamestnancov fakulty a študenti budú zastúpení piatimi senátormi.

Dnes sú už voľby právoplatne ukončené. Novým členom senátu sa stal pán Ing. Peter Koleda, pani Ing. Kopčanová a pán Sliacky.

Pripomínam, že aktuálne informácie o práci senátu a oznamy sú uverejňované vo vývesnej skrinke na Dekanáte FEVT, prípadne vo vnútornom televíznom okruhu TU a úplné informácie z jednotlivých zasadnutí si môžete prečítať ihneď po verifikácii zápisov na web stránke univerzity, kde sú umiestnené trvale.

Zvolen, 19. decembra 2017

Ing. Ján Turis, PhD.

predseda AS FEVT TU